Franz Beckenbauer
Franz Anton Beckenbauer (11. septembar 1945 – 7. januar 2024) bio je njemački nogometni trener i nekadašnji nogometaš. U igračkoj karijeri dobio je nadimak "Der Kaiser" ("Car") zbog svog elegantnog stila, dominacije i vodstva na terenu, a također i kao prvo ime "Franz" podsjeća na austrijske careve. Smatraju ga jednim od najvećih igrača u historiji nogometa. Svestrani igrač koji je počeo kao vezni, Beckenbauer se proslavio kao centralni bek. Često mu se pripisuje da je izmislio ulogu modernog čistača (libero). Prvi je odigrao više od 100 utakmica za reprezentaciju. Kao aktivni nogometaš osvojio je 1974. Svjetsko prvenstvo u nogometu, a zatim kao selektor 1990. S Bayernom iz Münchena osvojio je 4 puta njemačko prvenstvo (1969, 1972, 1973, 1974) i 4 puta evropska takmičenja. Godine 1972. i 1976. izabran je za najboljeg nogometaša Evrope. 1977. godine prelazi u Newyorški "Cosmos" , a 1980. se vraća u Njemačku u Hamburger SV s kojima osvaja 1982. njemačko prvenstvo. Od 1984. do 1990. bio je selektor nogometne reprezentacije Zapadne Njemačke, a zatim trener Bayerna. Od 1994. do 2009. godine, Beckenbauer je obnašao dužnost predsjednika FC Bayern Münchena. Predvodio je uspješnu kandidaturu Njemačke za domaćinstvo FIFA-inog Svjetskog prvenstva 2006. i predsjedavao je organizacionim odborom. Radio je kao stručnjak za Sky Njemačka, i 34 godine kao kolumnist za tabloid Bild, oboje do 2016. U martu 2016. otvoren je predmet "Mundijal 2006" protiv Beckenbauera zbog prevare i pranja novca u sklopu Svjetskog prvenstva 2006. godine.